google/wiki40b huggingface dataset:
Tobias Dantzig

Tobias Dantzig (19. veebruar 1884 Läti – 9. august 1956 Los Angeles) oli baltisaksa päritolu USA matemaatik ja teaduskirjanik. 
Ta kirjutas raamatud "Number: The Language of Science (A critical survey written for the cultured non-mathematician)" (1930) ja "Aspects of Science (New York, Macmillan, 1937). Esimene raamat oli mittematemaatikute seas menukas, seda andi korduvalt välja ja tõlgiti; raamat pälvis Albert Einsteinilt kiidusõnu.
Matemaatikud George Dantzig (sai nime George Bernard Shaw' järgi), lineaarse programmeerimise rajaja, ja Henry Dantzig (Henri Poincaré järgi) olid nende pojad.

Elulugu

Dantzig õppis Pariisis Sorbonne'i ülikoolis Henri Poincaré käe all matemaatikat. Ta abiellus kaasüliõpilase Anja Ourissoniga ja paar emigreerus 1910 USA-sse.
Dantzig töötas mõnda aega Oregonis puuraidurina, samuti teetöölisena ja maalrina, sest arvas, et tugeva vene aktsendi tõttu ta muud tööd ei saa. Aastal 1917 sai ta Indiana Ülikoolist Bloomingtonis doktorikraadi matemaatika alal tööga "Some Contributions to the Geometry of Plane Transformations".   
Ta õpetas Johns Hopkinsi Ülikoolis, Columbia Ülikoolis ja Marylandi Ülikoolis.

Tsitaadid

"Universumi harmoonia tunneb ainult ühte muusikalist vormi – legaatot, kuna aga arvu sümfoonia tunneb ainult selle vastandit – stakaatot. Kõik katsed seda lahkheli lepitada põhinevad lootusel, et kiirendatud stakaato näib meie meeltele legaatona." 
"Kultuuriajaloos jääb nulli avastamine alatiseks püsima ühena inimsoo suurematest saavutustest." Number:The Language of Science (1930)
Johannesburg

Elanikkond

2001. aasta rahvaloenduse andmetel oli Johannesburgi elanikest mustanahalisi 48,74%, valgeid 22,92%, värvilisi 17,11% ja India või Aasia päritolu inimesi 11,23%.
2011. aasta rahvaloenduse andmetel oli Johannesburgi elanikest mustanahalisi 64,21%, valgeid 13,93%, värvilisi 13,89%, India või Aasia päritolu inimesi 6,68% ja teisi 1,29%. Inglise keelt pidas emakeeleks 31,14% inimesi, suulu keelt 19,60%, afrikaani keelt 12,11%, koosa keelt 5,23%, ndebele keelt 4,95%, sotho keelt 4,51%, pedi keelt 4,45% ja tsvana keelt 4,10%.
Roni Size

Noorpõlv

Williams sündis Bristolis Jamaica immigrantide perekonnas. 
Nooruses kuulas ta reggae't ja hiphoppi ning külastas paljusid muusikaüritusi. Kohalikus noortekeskuses õppis ära muusika produtseerimise põhialused. Kui ta 16-aastaselt koolist välja visati, hakkas muusikaga tegelema ja õpetas noortekeskuses ka teisi huvilisi. 1980. aastate lõpus katsetas ta reggae ja house'iga, seejärel liikus edasi jungle'i juurde. Ta käis usinalt reividel ja oli nii jungle'i kui ka trummi ja bassi sünni juures.

Loometegevus

1990. aastate alguses hakkas ta koostööd tegema DJ Krusti, DJ Die ja Suv'iga. 
1992. aastal andis Roni Size mitu singlit välja plaadifirma V Recordings kaudu, kuid 1993. aastal asutasid Size, Krust ja nende peokorraldajast sõber Chris Lewis oma plaadifirma Full Cycle Records (algselt kandis nime Full Circle Records). 
1997. aastal andis plaadifirma Talkin' Loud välja kogumiku "New Forms", mis sai plaatinaplaadiks. New Forms tuli välja koostöös rühmitusega Reprazent, kuhu lisaks Roni Size'ile kuulusid DJ Krust, DJ Die, Suv, Onallee, Dynamite MC ja Bahamadia. Kogumiku tuntuim lugu oli "Brown Paper Bag". Reprazenti loodud trummis ja bassis on mõjutusi hiphopist, funk'ist, soulist, džässist, dubist ja house'ist. 
1999. aastal eksperimenteerisid Roni Size ja DJ Die koos laulja Leonie Lawsiga projekti "Breakbeat Era" tarbeks trummi ja bassi ja rokihelide kombineerimisega. Lindistatud lood jõudsid kogumikule "Ultra Obscene". 
2000. aastal tuli välja Reprazenti teine album "In the Møde". Koostööd tehti ka Wu-Tang Clanist tuntud Method Mani, Rage Against The Machine'i liikme Zac de la Rocha ja beatbox'i meistri Razheliga.
2001. aastal töötas Roni Size MC Tali albumi "Lyric on My Lip" kallal.
2002. aastal tuli välja esimene sooloplaat "Touching Down". 
2004. aastal ilmus Roni Size'i kogumik "Return to V". Kauamängival astusid teiste vokalistide seas üles Beverly Knight, Jocelyn Brown, Vikter Duplaix ja Rodney P.
2008. aastal tuli Reprazent uuesti kokku ja välja anti "New Formsi" uusversioon "New Forms²". 
2014. aastal tuli välja Roni Size'i album "Take Kontrol". Albumi andis välja Roni Size'i uus plaadifirma Mansion Sounds.
Kõrvaltoime

Kõrvaltoime on mingi ravimi ehk mürgi üldiselt kahjulik toime peale kasuliku või põhilise toime. Näiteks mitmed antibiootikumid aitavad päästa organismi bakterite rünnakust, aga samaaegselt võivad kahjustada maksa, neerusid või põhjustada rasedatel loote väärarenguid. Mõju sõltub ka konkreetse inimese geenidest ja teistest tarvitatavatest ainetest. Arst peab kõiki mõjusid arvestama optimaalse ravi määramisel.
Rootsi laud

Rootsi laud (rootsi keeles smörgåsbord) on eine serveerimise viis, kus toidud ja joogid ning söömis- ja joomisvahendid on pandud lauale, kust iga sööja valib endale meelepärase ja pärast väljavalimist valib omale vabalt istekoha või sööb seistes. Nagu nimetus "Rootsi laud" ütlebki, pärineb see Rootsist.
Bernhard Lõhmus

Bernhard Lõhmus (26. juuni 1925 Uue-Vändra vald, Pärnumaa – 6. oktoober 1985 Tallinn) oli eesti sporditegelane.
1943 novembrist 1944 augustini teenis vabatahtlikuna Soome armee 200. jalaväerügemendis, osales tõrjelahingutes Viiburi lahe ääres ja Vuoksil. 1944 augustis tuli tagasi Eestisse.
1945. aastal lõpetas Vändra Keskkooli. 1949. aastal lõpetas ta Tartu Riikliku Ülikooli kehakultuuriteaduskonna.
Aastatel 1949–1953 töötas ta Pärnu 1. Keskkoolis kehalise kasvatuse õpetajana. 1955–1976 oli ta Pärnu Lastestaadioni direktor. Paralleelselt töötas spordikoolis võrkpallitreenerina. Aastatel 1976–1985 oli ta Pärnu spordikomitee esimees.
1951. aastal värvati ta KGB agendiks, 1952. aastal osales mõrvaragendina metsavendade tapmisel Vändra rajoonis.
Galina Grigorjeva

Looming

Grigorjeva looming on tähelepanuväärne oma hingestatud ja peenekoelise kõlastiiliga. Tema muusika lähtepunktiks on meloodiline mõtlemine. Grigorjeval on tugevad seosed slaavi vaimuliku muusika traditsiooniga, aga ka vanema euroopa mitmehäälsusega. Tema tööde kõlapilt on läbipaistev ja delikaatne. Ta on ülimalt tähelepanelik iga üksikintervalli ja intonatsiooni väljendusvõime ja tähenduse suhtes.

Teosed

Sonaat soolotšellole "Recitativo accompagnato" (2003) on autori sõnul loodud rohkem sonaadi vaimus kui vormis. Teos on pühendatud Allar Kaasikule.
Keelekorpus

Ajalugu

Eesti kõige vanem kirjakeelekorpus ulatub 1889. aastasse ja selle uurimisperiood annab võimaluse jälgida eesti keele arengut umbes 650 aasta vältel.
Edasi saab korpuste ajaloos eristada kolme põlvkonda. Esimese põlvkonna korpuste koostamine oli piiratud arvutimälu ressursiga. Olulist osa mängis tekstide valik ja nende kasutusvaldkond. Näiteks 1980. aastate kirjaliku eesti keele korpus koosnes täiskasvanute jaoks Eestis ilmunud tekstidest perioodil 1984–1987. Viimase algallikad olid paberkandjatel.
Teise põlvkonda kuuluvad koondkorpus ja selle allosa tasakaalus korpus. Koondkorpuse puhul tekstide valikul piiranguid ei rakendata, suurt osakaalu omab ajalehekeel ja korpus koosneb umbes 250 miljonist sõnast. Tasakaalus korpus on jagatud ilukirjanduse, ajakirjanduse ja teaduse tekstide vahel. Iga korpuse koostisosa sisaldab umbes viis miljonit sõna. Tasakaalus korpuse kasutajaliides on sõltumatu koondkorpuse kasutajaliidesest, mis välistab lause sattumist vastusesse mitu korda.
Kolmanda põlvkonna moodustavad veebist võetud tekstid. Korpused on väga suured ja nende sisu on korrapäratu. Sageli on valitud tekstid spontaanse keelekasutusega: foorumid, blogid, kommentaarid ja muud sarnased.

Korpuste kasutamine

Tartu Ülikooli eesti kirjaliku keele korpused on suuremas osas alla laaditavad. Nende uurimiseks saab kasutada enda kirjutatud või vabavaralisi programme. Lisaks saab esitada korpustele päringuid kasutajaliideste kaudu.
Keeleveebi portaali on koondatud paljud eesti tänapäeva kirjakeele korpused, mis on morfoloogiliselt märgendatud. Seal leitav tasakaalus korpus on lisaks süntaktiliselt ja semantiliselt märgendatud. Tasakaalus korpuse baasil on koostatud sagedusloendeid, mis lubavad arvutada sagedasemad sõnad, sõnavormid, sõnaliigid, käänded ja võrrelda sagedusi näiteks teaduse ja ilukirjanduse keelte vahel.
Keeleveebi kasutamist õpetav video on loodud Tartu Ülikoolis multimeedia aine raames.
Alexander von Wrangell (sõjaväelane, 1804–1880)

Alexander von Wrangell (24. mai 1804 Tartu – 30. detsember 1880 Peterburi) oli Venemaa sõjaväelane (jalaväekindral).
Ta osales muu hulgas Kaukaasia sõjas.
Maarja evangeelium

Maarja evangeelium (EvMar) on 2. sajandist pärinev koptikeelne tekst, milles on Jeesuse  kõnelused õpilastega ja õpilaste kõnelused omavahel. Sarnane on näiteks Jaakobuse kiri (NHC I,2). EvMar on võrdsel määral nii kristlik kui ka gnostiline tekst.
Maarja evangeeliumi tekstis puuduvad viited tekkeajale ja tekkekohale. Jeesuse ja tema õpilaste tegevus toimub Iisraelis, kuid nagu kanooniliste evangeeliumide puhulgi ei tähenda see, et teos oleks seal ka kirjutatud. Säilinud osa Maarja evangeeliumist võib jagada kaheks põhiosaks: esimene, mille algus pole säilinud, sisaldab õpilaste filosoofilisi ja teoloogilisi küsimusi Jeesusele ning Jeesuse vastuseid, teine aga Maarja kõnelusi kaasõpilastega.
EvMar-i peategelane ei ole Jeesus, vaid tema kaaslanna Maarja Magdalast, olles Jeesuse asendaja rollis. Ta vahendab õpilastele varjatud ilmutusi, mida Jeesus on usaldanud vaid talle. Jeesuse õpilased on samad kes Uue Testamendi evangeeliumites: Maarja Magdaleena, Peetrus, Andreas ja Leevi. Jeesust nimepidi ei nimetata, vaid kasutatakse tiitleid "Päästja", "Isand" või  "Õnnis",  mida UT-s Jeesuse kohta ei kasutata. EvMar 8,2-le leidub täpne paralleel Tooma evangeeliumis (EvThom 113). Peetruse ja Maarja konfliktile leidub paralleele nii Tooma evangeeliumis kui ka Pistis Sophias. EvMar 10,1–43 väljendab Peetrus Maarja Magdalast erilisust sõnadega: "Õde, me teame, et Päästja armastas sind rohkem kui ülejäänud naisi." EvMar 10,4–6 järgi teadis ta Päästja sõnu, mida teised õpilased ei teadnud, ning EvMar 10,10 jj jutustab ta kaasjüngritele oma visioonist, milles ta nägi Isandat. Jutustus sellest nägemusest põhjustab õpilaste hulgas arutluse Maarja Magdalast jutustuse tõepärasuse üle, mille Peetrus seab kahtluse alla (EvMar 17,15 jj). Maarja kaitseb end Peetruse kahtlustuste eest (EvMar 18,1 jj). Maarja kaitseks astub välja ka Leevi (EvMar 18,6 jj), kes küsib Peetruselt: "Kui aga Päästja tegi temast väärilise, kes aga oled sina, et kõrvale ta heidad?" (EvMar 18,10–12). EvMar 19,1–2 põhjal näib, et Leevi suutis kaasjüngreid veenda, sest need lõpetasid vaidluse ja siirdusid kuulutama evangeeliumi.
1896. aastal Kairost pärit papüüruskoodeks (Papyrus Berolinensis) on Berliini Muuseumi Egiptuse osakonnas. Tekstist on säilinud vaid pool. Säilinud on osa teose algusest ja osa lõpust (lk 7,1–10,23 ja lk 15,1–19,5). 18-st leheküljest puuduvad lk 1–6 ja 11–14. Lisaks koptikeelsele on Maarja evangeeliumist veel kaks, 3. sajandist pärinevat, kreekakeelset papüüruse osa (PapOxy 3525 ja PapRyl 463). Koptikeelne tekst on tõlge kreekakeelsest originaalist. Sest suur osa koptikeelsest teoloogia ja filosoofia sõnadest on kreeka päritoluga, ka koptikeelses tõlkes leidub rohkesti kreeka päritoluga laensõnu. Koptikeelne ja kreekakeelne tekst erinevad ainult mõnes lõigus. Kreekakeelne tekst ei täida koptikeelses tekstis olevaid lünki.
Leonel Power

Elu

Poweri elust on väga vähe teada. 1440ndate alguse dokumenditide andmetel pärines ta Kentist. Varaseim dateeritud viide temale näitab, et oli kooripoiste õpetaja Clarence'i hertsog Thomas of Lancasteri õukonnas, kes suri 1421. aastal. Järgmine viide on aastast 1423: 14. mail liitus ta Canterbury katedraali vennaskonnaga. Üsna kindlalt oli ta katedraali koormeister. Ta suri Canterburys ja maeti järgmisel päeval pärast surma.

Looming ja mõju

Kuigi Poweri pärand on suuruselt väiksem kui Dunstable'i oma (säilinud on ainult 40 teost), oli nende kahe helilooja mõju üsna võrdne. Power oli üks esimesi heliloojaid, kes kirjutas missa ordinaariumiosi, mis olid temaatiliselt seotud ja mõeldud järjest esitamiseks.
Priit Kärsna

Priit Kärsna (sündinud 31. jaanuaril 1969) on Eesti munitsipaalpoliitik.
2002–2017 aastast oli ta Vigala valla vallavanem.
Fath Ali-šahh

Hilisem elu

Ta võttis oma teenistusse paljud kunstnikud ja kirjanikud, et teha raamat oma sõdadest Venemaaga, saades selleks inspiratsiooni Firdausi Iraani eeposest "Shāhnāmeh". See raamat, mida paljud peavad Kadžaaride ajal kirjutatutest huvitavamaks, sai nimeks Šahanšahnama.
Kui ta poeg Abbaz Mirza suri, määras Fath Ali oma pojapoja Mohammed Mirza kroonprintsiks. Aasta hiljem suri ka Fath Ali ise.

Isiklikku

Fath Ali-šahhil oli 158 naist ja 260 last. Temast on teada vähemalt 25 portreed, millel ta on äratuntav oma pika musta habemega, mis ulatus nabani.
Brookesia micra

Taksonoomia

Liigi avastas Frank Glawiga Saksamaalt Münchenist, kes on sealse riikliku zooloogiakollektsiooni uurija ja korraldas kaheksa aasta jooksul korduvalt ekspeditsioone Madagaskari metsadesse. Avastus tehti Nosy Hara nimelisel väikesaarel. 
Liiginimi micra tuleb kreekakeelsest sõnast "μικρός" (mikros), mis tähendab 'pisike' või 'väike' ja vihjab otseselt kameeleoni miniatuursetele mõõtmetele.

Kirjeldus

Isaste Brookesia micra kameeleonite kehapikkus on maksimaalselt 16 millimeetrit ja mõlemast soost loomade kogupikkus jääb alla 30 millimeetri. Sellega on nad väikseimad munast kooruvad selgroogsed maailmas. Varem kandis väikseima roomaja tiitlit kääbusgeko Sphaerodactylus ariasae. Võrreldes sama perekonna esindaja Brookesia minima'ga on Brookesia micra saba lühem ja pea suurem. Nagu teistel kameeleonidel liiguvad nende silmad teineteisest sõltumatult ja nad suudavad kiiresti värvi muuta. Kameeleoni saba on veidi keerdus ja täiskasvanute sabad on oranži värvi. Sisaliku suurus võib olla seotud elukeskkonnaga, põhjuseks saaretekkeline vaegkasv.

Levila ja elukeskkond

Brookesia micra ja veel kolme liigi esindajad leiti Madagaskari põhjaosast aastal 2003 kuni 2007. See liik leiti väikeselt Nosy Hara saarelt ranniku lähedal. Need sisalikud viibivad tüüpiliselt päeval maapinnal lehekõdus ja ronivad ööseks kuni 10 sentimeetri kõrgusele puuokstele magama. Nende levialal toimub pidevalt ebaseaduslik metsaraiae ja seetõttu ohustab neid elukeskkonna hävitamine.
Apple Wallet

Apple Wallet (lühidalt Wallet, varem Apple Passbook) on iOS-i operatsioonisüsteemiga kaasasolev mobiilirakendus, mis võimaldab kasutajatel salvestada rahakotis olevaid esemeid, st kupongid, pardakaardid, üliõpilaste ID-kaardid, ürituspiletid, filmipiletid, ühistranspordipiletid, salvestada kaarte, ja alustades iOS 8.1-st ka krediitkaarte, deebetkaarte, ettemakstud kaarte ja püsikliendikaarte Apple Pay'i kaudu.
Selle kujundas Apple Inc. ja selle esmaesitlus oli 11. juunil 2012 Apple Worldwide Developers Conference'il. Rakendus tuli kasutusse esmakordselt iOS 6-s 19. septembril 2012.
Christian Heinrich Friedrich Lenz

Christian Heinrich Friedrich Lenz (6. august/18. august 1817 Rõngu – 19. detsember/31. detsember 1869 Tartu) oli Eesti vaimulik.
Ta õppis Tartus gümnaasiumis. Tartu Ülikooli usuteaduskonnas õppis ta aastatel 1837–1843. Seejärel töötas ta Kuramaal koduõpetajana. Ta oli aastal 1846 prooviaastal Rõngu Mihkli koguduses Arnold Friedrich Christiani juures. Ordineeriti 6. aprillil/18. aprillil 1847 õpetajaks.
Lenz oli aastatel 1847–1869 (introdutseeriti 4.mail/16. mail 1847) Saarde Katariina koguduse õpetaja. Peale selle oli ta veel aastatel 1858–1864 Pärnu praostkonna vaimulik koolirevident ja aastatel 1864–1869 Pärnu praostkonna praost.

Isiklikku

Tema isa Alexander Magnus Karl Lenz oli Rõngu Mihkli koguduse õpetaja, tema poeg Johannes Woldemar Lenz oli Kuressaare Laurentiuse koguduse abiõpetaja, Paldiski Nikolai koguduse õpetaja ja Tallinna Niguliste koguduse abiõpetaja. Ta oli kaks korda abielus, tema esimese naise Luise vend Ernst Behse oli Helme Maarja koguduse ja Taagepera Jaani koguduse õpetaja.
Thomas Morgenstern

Maailmakarikavõistlustel

Thomas Morgenstern osales karjääri jooksul 245 maailmakarikavõistluste etapil ja jõudis poodiumile 76 korda, millest 23 korral kõige kõrgemale astmele.
Gertrud Elisabeth Mara

Gertrud Elisabeth Mara (sündinud Schmähling või Schmeling, 12/23. veebruar 1749 Kassel – 8/20. jaanuar 1833 Tallinn) oli saksa (hesseni) laulja.

Lapsepõlv ja lauljakarjäär

Tema isa Johann oli vaene muusik. Tüdruk õppis isalt viiulimängu. Lapsena mängis ta Maini-äärses Frankfurdis laadal raha eest viiulit. Ta õppis 5 aastat Leipzigis laulmist. 1771 hakkas ta lauljana esinema, peatselt tunnustati teda saksa maade parima lauljatarina. Kuni 1780. aastani töötas ta Preisimaa õukonnas, kuid pärast abiellumist lõpetati tema leping.
Tema abikaasa oli Berliinis sündinud tšellist Giovanni Battista Mara (Johann Baptist Mara, 1744–1808).
Mara esines Viinis, Münchenis ja mujalgi, enne kui jõudis 1782 Pariisi. Sel ajal esines seal teinegi tuntud lauljatar Luisa Todi ning Pariisi üldsus jagunes nii-öelda todistideks ja maratistideks vastavalt sellele, kumba lauljat nad toetasid. 1784 läks Mara Londonisse ja jätkas seal suure menuga esinemisi kuni 1802. aastani, andes aeg-ajalt külalisetendusi Pariisis ja Itaalias. Seejärel kolis ta Venemaale.
Napoleoni sissetungi ajal Venemaale kaotas Mara kogu oma varanduse ning suri lõpuks äärmises vaesuses.

Tallinna-periood

Mara elas 1815. aastast Tallinnas, kus tegutses lauluõpetajana (elas Toompeal, Lossi plats 6). Aastal 1815 asutas ta Tallinnas ka omanimelise stuudio (Mara laulustuudio). Tema sõbrad Eestimaal olid luuletajad Sophie Tieck ja Hedwig Dorothea von Berg (sündinud Sivers, Tallinna sõjakuberneri Gregor von Bergi abikaasa), kunstiajaloolane ja arheoloog Otto Magnus von Stackelberg, Oleviste kiriku organist ja Tallinna gümnaasiumi muusikaõpetaja Johann August Hagen ning Eestimaa maanõuniku Reinhold August von Kaulbarsi abikaasa paruness Nathalie Elisabeth von Kaulbars (sündinud Aderkas). 1828. aastal maalis temast pildi Kaulbarside väimees Carl Timoleon von Neff. Mara elulooga on seotud ka teine koht Tallinna vanalinnas – 1822. aastal kolis ta korterisse all-linnas, aadressil Lai 11, kus elas kuni surmani. 
Johann Wolfgang Goethe pühendas talle 82. sünnipäevaks luuletuse, mille Weimari õuekapellmeister Johann Nepomuk Hummel ka viisistas.
Gertrud Elisabeth Mara maeti Tallinna Kopli kalmistule. Tema hauakivil seisis tekst: "Hier ruht die Sängerin Mara, sie, die einst ganz Europa in Entzücken und Bewunderung versetzte. Heilig sei diese Stätte allen freunden des Schönen und der Kunst" ("Siin puhkab lauljanna Mara, kes kunagi kogu Euroopat hurmas ja end imetlema pani. Olgu see paik püha igale kauni kunsti sõbrale"). Kuigi 1950. aastate alguses hävitas Nõukogude võim Kopli kalmistu, on siiski säilinud Mara hauakivi kolm tükki, mida eksponeeritakse Tallinna Linnamuuseumi Raidkivimuuseumis.
W87

Ajalugu

W87 väljatöötamine algas 1982. aasta veebruaris Lawrence Livermore'i Riiklikus Laboratooriumis, ning lõhkepeade tootmine algas 1986. aasta juulis, kestes 1988. aasta detsembrini.
Kõik teenistuses olevate W87 "eluiga" pikendati 2004. aasta paiku veel kolmekümneks aastaks Riikliku Tuumajulgeolku ameti poolt läbiviidud "Life Extension Refurbishment Programi" raames.
Lembit Saarnits

Lembit Saarnits (19. august 1936 Võru vald – 27. jaanuar 2014) oli Eesti õigusteadlane.

Elulugu

Lembit Saarnits oli talupidaja poeg.
Ta lõpetas aastal 1955 Võru 1. Keskkooli, 1960 Tartu Riikliku Ülikooli õigusteaduskonna, 1967–1969 TRÜ aspirant, õigusteaduse kandidaat (1970, TRÜ), väitekiri "Kollegiaalse juhtimise teaduslikest alustest kolhoosides ja selle õiguslikust reguleerimisest". 1979 lõpetas Moskva Ülikooli kvalifikatsiooni tõstmise teaduskonna maa-, põllumajanduse-(kolhoosi-) õiguse ja looduse õigusliku kaitse alal. Oli aastatel 1960–1967 Jõgeva rajooni abiprokurör ja prokuröri asetäitja, 1970–1979 TÜ tsiviilõiguse ja -protsessi kateedri vanemõpetaja, 1979–1992 dotsent, 1992–1994 eraõiguse instituudi dotsent, ühtlasi 1993– Eesti Põllumajanduse Akadeemia agraarõiguse õppetooli juhataja, professor, aastast 2007 TÜ emeriitdotsent. Õpetanud maaõigust, agraarõigust, kolhoosiõigust (kooperatsiooni-ühisõigust), looduse õiguslikku kaitset, looduskeskkonnaõigust, juhtimisteadust; koostanud õppevahendeid.

Teadustöö

Uurimisvaldkonnad: maa-, agraar- ja looduskeskkonnaõiguslikud probleemid, sotsiaalne juhtimine; töid ka TÜ ajaloo alalt. Kasutas juhtimisteaduse, üldise juhtimis- ja informatsiooniteooria, küberneetika ning sotsioloogia ideid ja meetodeid sotsiaalse juhtimise üldteooria ja põllumajandusettevõtete juhtimise õigusküsimuste uurimisel. Koostanud agraar-, maa-, metsa- ja looduskeskkonnaõiguslike aktide kogumikke, kommentaare ja metoodilisi materjale, 1974–82 TÜ õigusteaduskonda tutvustavate kogumike koostaja, osalenud maaseaduse ja taluseaduse eelnõude alternatiivvariantide koostamisel. TÜ Toimetiste kahe erikogumiku (Õigusteaduslikke töid XXIV, 1978; Труды по правоведению, 1987) vastutav toimetaja. Eesti Akadeemilise Õigusteadlaste Seltsi taastajaliige (1988), juhatuse liige ning maa- ja agraarõiguse toimkonna esimees, Akadeemilise Ühistegevuse Seltsi taastajaid (1992) ja juhatuse esimees, Eesti Kirjanduse Seltsi taastajaid ja juhatuse esimees. Üle 50 teadustrükise.
Tajur

Tajur ehk sensor on välistoimele tundlik ning sellele vahetult reageeriv anduri sisendosa, mis muundab mingi füüsikalise suuruse (näiteks rõhu, temperatuuri, deformatsiooni) või keemilise suuruse (näiteks gaasisisalduse, happesuse) teiseks, harilikult elektriliseks suuruseks, mis on paremini võimendatav või muul viisil töödeldav.

Terminitest

Sensor on tajuri rööptermin, kuid sageli kasutatakse sensorit ka anduri tähenduses, sest nüüdisaegsetes andurites on tajur järgnevate võimendus- ja töötluselementidega enamasti lahutamatult kokku ehitatud, näiteks valmistatud integraallülitusena ühel kiibil. Vahelduvale kasutamisele aitab kaasa seegi, et ingliskeelne sensor tähendab peamiselt andurit, aga mõnel juhul tajurit. Nii on ka meil samas tähenduses käibel oskussõnad: tensosensor ‒ tensotajur ‒ tensandur; pildisensor ‒ pildiandur; termosensor ‒ termoandur; Halli tajur ‒ Halli andur jms.
Boniface Alexandre

Tegevus ajutise presidendina

Kolm tundi pärast Aristide'i lahkumist tegi Alexandre avalduse, milles ta ütles: "Ülesanne ei ole kergete killast. Haiti on kriisis... Ta vajab kõiki oma poegi ja tütreid. Keegi ei tohi võtta kohtumõistmist enda kätesse." 
Alexandre saatis kohe palve ÜRO Julgeolekunõukogule saata korra taastamiseks Haitisse rahvusvahelised rahutagamisjõud. Julgeolekunõukogu nõustus seda palvet rahuldama. 
Mässuliste juhid, sealhulgas Guy Philippe, on valmis Alexandre'iga kui presidendi kohusetäitjaga koostööd tegema ning Alexandre'ilt oodatakse uue peaministri nimetamist. 
8. märtsil vannutati Alexandre ametlikult presidendiks. Oma kõnes kutsus ta üles rahvuslikule leppimisele, rahu ja turvalisuse õhkkonna loomisele kõigi jaoks ning kiirete abinõude rakendamisele nälja ja vaesuse vastu võitlemiseks ja tervise parandamiseks. "Me seisame silmitsi nii olemasoleva elanikkonna humanitaarsete vajadustega kui ka ülesandega korraldada head valimised, mis võimaldavad riigil väljuda sellest poliitilisest ja sotsiaalsest kriisist, mis on tõuganud ta kodusõja äärele."
10. märtsil nimetas Boniface ajutiseks peaministriks Gérard Latortue, kelle oli 9. märtsil välja valinud seitsmest eri elualade väljapaistvast esindajast koosnev "tarkade nõukogu".

Isiklikku

Alexandre'il on kolm last.